Veldtog Afrikaans skop af! : uppe marketing
ʼn Nuwe era vir Afrikaans is Donderdagaand, 26 Mei, ingelui met die bekendstelling van Projek Afrikaans by Melrose Arch in Johannesburg. Suid-Afrikaners vir wie dit lekker is om Afrikaans te praat, te hoor, te lees en te leer was daar!
Die projek word ondersteun deur ʼn veldtog wat verkeer aanmoedig na die splinternuwe webtuiste, www.afrikaans.com, wat ʼn ruimte skep vir alles Afrikaans en waar enigeen met ʼn passie vir Afrikaans asook almal wat belangstel in wat gebeur in die Afrikaanse leefwêreld, kan tuisvoel.
Dit is duidelik: Afrikaans is kleurryk, Afrikaans het ritme, Afrikaans het seggenskap en Afrikaans het nut! Afrikaans is uniek en Afrikaans is universeel. Afrikaans is … oppibôl!
Die bekendstellingsfunksie was ʼn allegaartjie van alles Afrikaans wat roer en raak.
Verskeie gaskunstenaars het glans verleen aan ʼn afskopgeleentheid wat nie maklik vergeet sal word nie.
Die musiekvertoning het die diversiteit van Afrikaanse musiek weerspieël. Van Afrikaanse popmusiek om die braaivleisvuur, ’n langarmtreffer op ʼn Saterdagaandsokkie tot die stofproe op ʼn koue, Noord-Kaapse winteraand wanneer ʼn rieldanser ritmies op die maat van ʼn kitaar laat waai.
Afrikaanse musiek steur hom nie aan afstand, demografie of ouderdom nie – Afrikaans se horison is so wyd soos elke mens wat in hierdie kontinent geanker is.
Jou kultuur, jou dialek, jou variant is JOU Afrikaans. Staan nader … kom wys ons hoe lyk JOU Afrikaans en gesels saam!